Minnst tveir létu lífið og rúmlega tuttugu særðust í skotárás á næturklúbbi á Flórída í Bandaríkjunum í nótt. Árásarmennirnir ganga enn lausir.
Staðfest er að tveir hafi látið lífið á Flórída í gær þegar þrír menn vopnaðir hríðskotarifflum skutu á mannfjölda fyrir utan skemmtistað. Óttast er að fleiri hafi látið lífið.
Fjöldi fólks var samankominn fyrir utan skemmtistað í borginni Hialeah nærri Miami á Flórída þegar árásin var gerð. Tónleikar voru við að hefjast skömmu eftir miðnætti að staðartíma þegar hvítum jeppa var ekið að mannfjöldanum sem stóð fyrir utan, út stigu þrír menn vopnaðir hríðskotarifflum og skammbyssum og hófu skothríð. Alfredo Ramirez lögreglustjóri segir greinilegt að árásin hafi verið þaulskipulögð því eftir stutta skothríð fóru þeir upp í bílinn og óku burt. Lögregla hefur litlar sem engar upplýsingar um mennina og hefur biðlað til sjónarvotta um aðstoð. Þetta er önnur fjöldaskotárásin í Miami um helgina og Ramirez lögreglustjóri segir við Miami Herald að stjórnvöld verði að bregðast við og stöðva þessar árásir.
Minnst tveir létust og rúmlega tuttugu særðust í skotárás á næturklúbbi á Flórída í Bandaríkjunum í nótt. Árásarmennirnir ganga enn lausir. 